L’Ajuntament premia la creativitat de tres estudiants que il·lustren les portades de les agendes escolars editades per la regidoria d’Igualtat
2025-07-24

El saló de Plens del Consistori de Burjassot ha sigut l’escenari, aquest matí (6-09-2021), de l’acte de lliurament dels premis a les guanyadores del concurs de portades de les agendes escolars que la regidoria d’Igualtat i Feminisme ha editat per a celebrar l’arribada del nou curs escolar 2021-2022.

Representant cadascuna d’aquestes joves a l’institut de Burjassot en el qual cursen els seus estudis, Carlota Ricart Silvestre, de l’IES Comarcal; Marta Romero Ruescas, de l’IES Federica Montseny i Candela Maldonado Fajardo, de l’IES Vicent Andrés Estellés, han sigut rebudes per l’alcalde de la localitat, Rafa García, qui també ostenta el càrrec de regidor d’Igualtat i Feminisme de l’Ajuntament, juntament amb la regidora de l’àrea de Benestar Social i responsable també de Participació Ciutadana i Protecció i drets de la Infància, Yolanda Andrés i la regidora d’Educació i, Manuela Carrero.

Les tres artistes, els dissenys de les quals il·lustren les agendes escolars municipals han rebut, com a premi, un xec regal valorat en 100 euros per a gastar en material escolar en comerços de Burjassot, a més del reconeixement de les autoritats municipals i dels seus propis familiars. Els qui tampoc han volgut faltar a aquesta important cita amb la joventut, la creativitat i la lluita per la igualtat també des de les aules, han sigut quatre dones, totes elles de Burjassot, a les quals les agendes escolars editades dediquen un espai per a reconéixer la seua trajectòria vital i professional, compartint totes elles un denominador comú: la reivindicació de la igualtat en diferents plans socials. Així, la reconeguda política Pepa Andrés; la gimnasta olímpica Elena López; la pintora i artista Ana Mayol i l’escriptora Amparo Pastor han assistit a aquest senzill acte, per a recollir l’agenda que reconeix els seus mèrits, però també per a animar a les joves promeses a continuar esforçant-se per allò que desitgen aconseguir en la vida, sempre des d’un prisma de lluita per continuar aconseguint noves cotes d’igualtat entre homes i dones.

Amb un disseny modern i molt dinàmic, les agendes escolars editades pel Consistori són trilingües (castellà, valencià i anglés) i, a més d’incloure els continguts necessaris i habituals d’una agenda escolar, també inclouen espais dedicats a dones valencianes tan rellevants com Isabel de Villena, Federica Montseny, o Carmen Alborch, entre altres; cites reconegudes de dones icones del feminisme i frases de superació i esforç. Tota una xutada de motivació per a agafar amb força, i amb igualtat, aquest nou curs que, irremeiablement, ja és ací.

Les agendes s’han realitzat gràcies a la subvenció rebuda pel Consistori des de la Diputació de València, des de la Xarxa de municipis protegits contra la Violència de Gènere 2021.